DECRETO 229/1997, do 25 de agosto, polo que se establece o modelo de xestión e administración dos hospitais Virxe da Xunqueira e A Barbanza.
CONSELLERÍA DE SANIDADE E SERVICIOS SOCIAIS — III. OUTRAS DISPOSICIÓNS — 28/08/1997

O Real decreto-lei 10/1996, do 17 de xuño, posibilita a constitución de fundacións de natureza ou titularidade pública como forma de xestión dos hospitais.
A Lei 15/1997, do 25 de abril, (BOE do 26 de abril), dá nova redacción ó artigo único do dito real decreto-lei e recolle expresamente a posibilidade de xestión e administración dos ditos centros a través de calquera entidade de natureza ou titularidade pública admitidas en dereito.
Neste sentido, a lei establece que a xestión e administración dos centros e servicios sanitarios e sociosanitarios pode levarse a cabo directa ou indirectamente a través de calquera entidade de natureza ou titularidade pública admitidas en dereito.
Esta lei aboga por acadar unha maior flexibilización e autonomía na xestión sanitaria como medio
de mellorar a eficacia dos centros e establecementos sanitarios, dando resposta á demanda maioritaria da nosa sociedade, que así o require.
As fundacións, recoñecidas no artigo 34 da Constitución e no artigo 35.1º do Código Civil, regúlanse dun xeito máis específico no ámbito da Comunidade Autónoma a través da Lei 7/1983, do 22 de xuño, de réxime das fundación de interese galego (DOG nº 89, do 20 de xullo), e da Lei 11/1991, do 8 de novembro, de reforma da Lei 7/1983, do 22 de xuño, de réxime das fundacións de interese galego (DOG nº 219, do 12 de novembro de 1991), onde se determina a organización, estructura, funcionamento, financiación e extinción das fundacións concebíndoas como organizacións constituídas sen ánimo de lucro con afectación do seu patrimonio á realización de fins de interese social.
A experiencia na administración doutros establecementos ou centros sanitarios por medio de fundacións e os logros acadados nesta modalidade de xestión, aconsellan xestiona-los hospitais comarcais Virxe da Xunqueira e A Barbanza a través da constitución de dúas fundacións.
A adopción desta modalidade organizativa de xestión nos centros, servicios e establecementos sanitarios non desvirtúa ó carácter público da prestación nin as garantías que o envolven, que están referidas ó servicio como relación xurídica entre a Administración titular e o usuario, con independencia da forma xurídica de xestión a que se acollan.
Na súa virtude, por proposta do conselleiro de Sanidade e Servicios Sociais, logo de deliberación do Consello da Xunta de Galicia na súa reunión do día vintecinco de agosto de mil novecentos noventa e sete,
DISPOÑO:
Artigo 1º
A xestión e administración dos hospitais comarcais Virxe da Xunqueira e A Barbanza realizarase, respectivamente, a través das fundacións denominadas Fundación Hospital Comarcal Virxe da Xunqueira e Fundación Hospital Comarcal A Barbanza, que se constituirán mediante escritura pública.
Artigo 2º
1. Os órganos de dirección destas dúas fundacións serán:
a) Órgano de goberno: o padroado.
b) Órgano de xestión: o director xerente e demais cargos directivos de primeiro nivel da fundación.
2. A composición, funcións e funcionamento dos órganos de dirección axustarase ó disposto nos seus respectivos estatutos, e, en todo caso, ó disposto no Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego e demais disposicións aplicables.
Artigo 3º
O protectorado sobre estas dúas fundacións, será exercido pola Xunta de Galicia, e terá por obxecto asegurar e controlalo cumprimento da vontade dos fundadores, así como o das normas aplicables, tanto na súa constitución como no seu funcionamento de conformidade co indicado no Decreto 248/1992, do 18 de xuño, e serán desempeñadas pola consellería competente en materia de sanidade, sen prexuízo das que lle competan á Consellería da Presidencia e Administración Pública en materia non sanitaria.
Artigo 4º
Tódalas actividades que constitúen o obxecto fundacional desenvolveranse con suxeición ós criterios de planificación e coordinación e ás directrices de carácter xeral emanadas da Consellería de Sanidade e Servicios Sociais e do Servicio Galego de Saúde no ámbito das súas respectivas competencias.
Artigo 5º
O réxime patrimonial, financeiro e contable da Fundación do Hospital Comarcal Virxe da Xunqueira e da Fundación Hospital Comarcal A Barbanza estará conforme co disposto nas leis 11/1996, de presupostos xerais da Comunidade Autónoma de Galicia para o ano 1997; 11/1991, do 8 de decembro, de reforma da Lei 7/1982, do 22 de xuño, de réxime das fundacións de interese galego; 11/1992, do 7 de outubro, de réxime financeiro e presupuestario de Galicia; o Decreto 248/1992, do 18 de xuño, pola que se aproba o Regulamento de organización e funcionamento do procterorado das fundacións de interese galego, e demais normativa aplicable.
Artigo 6º
O persoal ó servicio destas fundacións terá que aterse á seguinte normativa:
a) O réxime xurídico será o previsto nos respectivos estatutos.
b) Os sistemas de selección axustaranse á Lei 10/1996, do 5 de novembro, de actuacións de entes e empresas nas que ten participación maioritaria a Xunta de Galicia en materia de persoal e contratación (DOG nº 227, do 20 de novembro de 1996).
Disposicións adicionais
Primeira.-Apróbanse os estatutos das fundacións Hospital Comarcal Virxe da Xunqueira e do Hospital Comarcal A Barbanza, que figuran como anexo I e II respectivamente.
Segunda.-Facúltase o conselleiro de Sanidade e Servicios Sociais para o desenvolvemento do presente decreto e para concorrer ó outorgamento das cartas fundacionais.
Terceira.-A dotación inicial, que será aportada pola Xunta de Galicia, para a constitución de cada unha das dúas fundacións será de 75.000.000 (setenta e cinco millóns) de pesetas.
Disposición derradeira
O presente decreto entrará en vigor o día seguinte ó da súa publicación no Diario Oficial de Galicia.
Santiago de Compostela, vintecinco de agosto de mil novecentos noventa e sete.
Manuel Fraga Iribarne
Presidente
José María Hernández Cochón
Conselleiro de Sanidade e Servicios Sociais
ANEXO I
Estatutos da fundación pública
Hospital Virxe da Xunqueira
Cee-A Coruña
Capítulo I
Disposicións xerais
Artigo 1º.-Denominación, natureza, nacionalidade, ámbito e domicilio.
1. A fundación pública Hospital Virxe da Xunqueira (en adiante, a fundación), de competencia autonómica, é unha entidade sen ánimo de lucro, con personalidade xurídica propia, que ten afectado de xeito duradeiro o seu patrimonio á realización dos fins de interese xeral que se detallan no artigo 6º destes estatutos.
2. O ámbito territorial no que desenvolve principalmente as súas actividades limítase á súa zona de influencia dentro da Comunidade de Galicia, excepto no que se refire á súa actividade docente e investigadora nos eidos da sanidade e a saúde pública, que poderá alcanzar a toda España.
3. O domicilio poderá ser trasladado mediante acordo do padroado da fundación, de conformidade coas disposicións que resulten de aplicación.
A fundación poderá establecer delegacións ou centros naqueles lugares nos que desenvolva as súas funcións.
Artigo 2º.-Duración.
A fundación constitúese por tempo indefinido, e comezará as súas actividades unha vez que quedase inserida no Rexistro de Fundacións, sen prexuízo do disposto no artigo 11 da Lei 30/1994, do 24 de novembro e 9 da Lei do Parlamento de Galicia 7/1983, do 22 de xuño.
Artigo 3º.-Réxime normativo.
1. A fundación rexerase polos presentes estatutos, polos regulamentos que regulen a súa organización, funcionamento e ordenación das diferentes actividades, así como polas disposicións legais que lle sexan aplicables; en concreto, pola Lei do Parlamento de Galicia 7/1983, do 22 de xuño, reformada parcialmente pola Lei 11/1991, do 8 de novembro, de réxime das fundacións de interese galego, e polo Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, ou, se é o caso, as disposicións que as substitúan.
2. Así mesmo, tamén se rexerá polas disposicións que lle sexan aplicables da Lei 30/1994, do 24 de novembro, sobre fundacións e de incentivos fiscais á participación privada en actividades de interese xeral; ó Real decreto 316/1996, do 23 de febreiro, polo que se aproba o Regulamento de fundacións de competencia estatal ou disposicións que as substitúan, e polo resto das disposicións legais de dereito, civil, mercantil, laboral ou administrativo que sexan aplicables.
Artigo 4º.-Personalidade e capacidade xurídica.
1. Para o cumprimento dos seus fins e en defensa dos intereses e dereitos, a fundación terá plena capacidade xurídica e de obrar. En consecuencia, con carácter enunciativo e non limitativo, poderá adquirir, posuír, reivindicar, permutar, gravar e allear toda clase de bens; realizar contratos, obrigarse, promover, seguir, opoñerse e desistir dos procedementos que fosen oportunos; exercita-las accións, excepcións e recursos que segundo a lei lle correspondan ante toda clase de tribunais, organismos, corporacións, autoridades competentes e entidades, tanto de dereito público como de dereito privado e, en xeral, tódolos actos necesarios para conseguir, conforme a lexislación aplicable a cada suposto, os obxectivos establecidos nestes estatutos.
2. A fundación adquirirá personalidade xurídica desde a inscrición da escritura pública de constitución no rexistro correspondente, sen prexuízo da validez das actuacións imprescindibles realizadas durante a súa formación, que se entenderán asumidas automaticamente por esta unha vez inscrita.
Artigo 5º.-Obxecto.
O obxecto da fundación é a realización de actividades de promoción, prestación e xestión directa ou indirecta de recursos e servicios sanitarios, a docencia e investigación de ciencias da saúde, e a promoción da saúde individual e colectiva da comunidade en calquera das súas vertentes, así como a realización doutras actividades que poden colaborar á consecución do obxectivo fundacional.
Tódalas actividades que constitúen o obxecto fundacional desenvolveranse con suxeición ós criterios de planificación e coordinación e ás directrices de carácter xeral emanadas da Consellería de Sanidade e Servicios Sociais e do Servicio Galego de Saúde no ámbito das súas respectivas competencias.
A coordinación concreta do desenvolvemento da súa actividade realizarase a través do complexo hospitalario de referencia da área sanitaria onde se encontre a súa área de influencia.
Artigo 6º.-Finalidade.
1. Os fins da fundación serán sempre de interese xeral:
a) A prestación de servicios sanitarios, a promoción da saúde e a prevención das enfermidades, en concordancia cos criterios de atención primaria e especializada.
b) As prestacións de servicios sociosanitarios en concordancia cos criterios da asistencia sociosanitaria.
c) A docencia relacionada coas ciencias da saúde, así como as actividades de investigación, estudio e divulgación sanitaria; poderá establecer convenios coa universidade e demais institucións competentes nesta materia.
d) A participación en programas de protección da saúde, prevención da enfermidade, asistencia sanitaria e sociosanitaria.
e) A formación e actualización dos coñecementos do persoal da fundación.
f) Promociona-lo desenvolvemento dos recursos sanitarios a través de accións e programas propios ou con entidades concertadas.
g) Calquera outro relacionado coas finalidades citadas que acorde o padroado.
2. O obxecto fundacional poderá realizarse de maneira directa ou a través de contratos, concertos e convenios de colaboración con terceiras persoas.
3. A fundación, en cumprimento dos seus fins, estará obrigada a dar publicidade suficiente dos seus obxectivos e actividades.
Artigo 7º.-Dos beneficiarios.
Terán a condición de beneficiarios todas aquelas persoas que teñan dereito á asistencia sanitaria gratuíta dentro do sistema nacional de saúde. A súa especificación, así como o alcance das prestacións sanitarias, serán determinados pola normativa vixente ou concerto entre o Servicio Galego de Saúde e a fundación.
A asistencia sanitaria ás persoas que non teñan a condición de beneficiarios efectuarase a cambio dunha contraprestación económica que sufrague o custo do servicio, conforme o que se determine.
Artigo 8º.-Protectorado.
1. A Xunta de Galicia asumirá a función de protectorado; as facultades deste serán exercidas pola Consellería de Sanidade e Servicios Sociais, sen prexuízo das competencias da Consellería da Presidencia e Administración Pública no relativo ó Rexistro das Fundacións de Interese Galego.
2. O protectorado, en exercicio da función tuitiva que lle corresponde sobre a fundación, exercerá as facultades que lle atribúe a lexislación vixente na materia.
Capítulo II
Órganos da fundación
Artigo 9º.-Órganos da fundación.
a) Órgano de goberno: a fundación estará rexida polo seu padroado, órgano de goberno, integrado polo presidente, vicepresidente, os vocais e o secretario.
b) Órganos de xestión: serán o director e os demais cargos directivos de primeiro nivel da fundación.
Sección 1ª
O padroado
Artigo 10º.-Composición.
1. O padroado é o órgano de goberno superior da fundación que asume a súa dirección e control.
2. O padroado comporase dos seguintes membros:
a) Patróns natos: ocupan a praza en virtude do seu cargo e perderán a súa condición ó cesaren naquel. Son os seguintes:
1) Presidente: o director-xerente do Complexo Hospitalario Juan Canalejo-Marítimo Oza.
2) Vocais natos:
-O director médico do Complexo Hospitalario Juan Canalejo-Marítimo Oza.
-O director de xestión (ou director operativo) do Complexo Hospitalario Juan Canalejo-Marítimo Oza.
-O xerente da área de atención primaria.
-O director da fundación.
b) Patróns electivos: son designados por períodos de dous anos, e cesarán ó concluíren o seu mandato se este non é prorrogado. Son os seguintes:
-Tres persoas designadas polo conselleiro de Sanidade e Servicios Sociais.
-Tres persoas designadas polo presidente do Servicio Galego de Saúde.
c) Vicepresidente: será un membro do padroado elixido de entre eles.
d) Secretario: con voz pero sen voto, que será designado polo padroado entre o persoal que lles preste servicios ó hospital, á Consellería de Sanidade e Servicios Sociais ou ó Servicio Galego de Saúde e sexa licenciado en dereito.
O secretario realizará a convocatoria das sesións ordinarias e extraordinarias de orde do presidente.
Así mesmo, levantará acta das sesións do padroado e autorizaraas co visto e prace do presidente. As certificacións de acordos do padroado serán expedidas con estas mesmas sinaturas.
3. O conselleiro de Sanidade e Servicios Sociais poderá nomear ata un máximo de tres persoas máis, que poderán asistir ás reunións do padroado e formarán parte do mesmo en calidade de vocais-asesores con dereito a voz e sen voto.
4. Os membros natos do padroado poderán designar un representante que actúe no seu nome.
Artigo 11º.-Funcións do padroado.
Con estricta suxeición á normativa vixente, ós criterios de planificación, coordinación e ás directrices de carácter xeral da Consellería de Sanidade e Servicios Sociais e do Servicio Galego de Saúde, serán funcións do padroado as seguintes:
a) Determina-los criterios de actuación da fundación dentro do marco fixado polos estatutos.
b) Adopta-las medidas e disposicións convenientes que garantan o mellor cumprimento dos fins establecidos.
c) Aprobación dos plans xerais, económicos, financeiros, operativos, de obras e investimento e a súa periodificación anual, que deben reflectirse nos orzamentos anuais que tamén ha de aprobar.
d) Aprobar periodicamente os plans asistenciais, docentes e de investigación, e os seus resultados.
e) Aproba-lo inventario-balance anual, a liquidación do orzamento e da conta de resultados consecuencia da xestión asistencial e económica da entidade no período anterior.
f) Nomea-lo director e fixa-las relacións contractuais. Por proposta do director, nomea-los cargos directivos e fixa-las súas atribucións.
g) Autoriza-la política de persoal e réxime retributivo dentro dos límites legais e, en particular, a aprobación do cadro de persoal fixando os criterios da súa selección.
h) Adopta-los acordos de disposición e gravame sobre os bens mobles e inmobles que constitúen o patrimonio da fundación.
i) Autoriza-los contratos de obras.
j) Aproba-los contratos de servicios e subministracións da fundación. Esta función poderá ser delegada no director ata o límite fixado polo padroado.
k) Aproba-la memoria anual da fundación.
l) Aproba-los acordos e/ou convenios que considere de interese para a mellor consecución dos seus fins.
m) Adopta-lo logotipo, selo ou selos como imaxe representativa da fundación, e autoriza-lo seu uso na forma que considere oportuno.
n) Aproba-los criterios de facturación e de ordenamento de pagamentos propostos polo director.
ñ) Acorda-lo exercicio das accións e excepcións que considere oportunas, así como os recursos e reclamacións xudiciais e administrativos, en defensa dos dereitos e intereses da fundación.
o) Aceptar doazóns cando comporten algunha condición ou modalidade onerosa, así como legados e herdanzas a beneficio de inventario; non obstante, para repudialos precísase a autorización expresa do protectorado.
p) Calquera outra función non asignada expresamente a outro órgano.
q) Con suxeición á normativa vixente, o padroado poderá conferir apoderamentos ou delega-las súas funcións no director, comisións ou comités que se constitúan e cargos directivos da fundación, así como encomendarlles a entidades aspectos concretos da xestión.
Artigo 12º.-Funcionamento, convocatoria e acordos.
1. Periodicidade das sesións:
O padroado reunirase en sesión ordinaria polo menos dúas veces ó ano, nas cales terán que apro
barse, respectivamente, os orzamentos e as contas anuais da fundación.
O presidente poderá convoca-lo padroado a reunións extraordinarias cando o considere oportuno e, en calquera caso, sempre que así o soliciten por escrito polo menos a metade máis un dos patróns nomeados. A solicitude dos patróns terá que especifica-los asuntos que deberán ser incluídos na orde do día. A devandita reunión ha de realizarse dentro dos quince días desde que o presidente reciba a solicitude escrita de convocatoria.
2. Convocatoria:
Para a válida constitución das sesións requírese a convocatoria por escrito dirixida a cada vocal na que se expresará a orde do día, lugar e hora da sesión, con cinco días de antelación. En caso de sesión extraordinaria, a convocatoria poderá realizarse con vintecatro horas de antelación por un medio que permita deixar constancia. Así mesmo, considerarase constituído o padroado en sesión extraordinaria cando ó estar presentes a totalidade dos seus membros así o acorden. En tal caso, o padroado quedará validamente constituído para trata-los temas que unanimemente decidisen incluír na orde do día os membros con dereito a voto.
3. Acordos:
Para que quede validamente constituído o padroado requírese a concorrencia, presentes ou representados por outros membros do padroado, da metade máis un dos membros.
Os acordos, se a lei non esixe un quórum especial, adoptaranse por maioría absoluta e, no caso de empate, decidirá o voto de calidade do presidente.
Non serán válidos os acordos que non consten na orde do día, agás que unanimemente todo o padroado lle engadise algún punto que ampare a adopción do acordo.
Artigo 13º.-Presidente.
Correspóndenlle ó presidente do padroado as seguintes funcións:
a) Exerce-la representación da fundación e do seu padroado.
b) Convocar, presidir, suspender e levanta-las sesións, arbitra-las deliberacións do padroado e desface-los empates co seu voto de calidade.
c) Autoriza-la asistencia doutras persoas ás reunións do padroado, en calidade de acompañantes dos membros, se a súa presencia se considera conveniente pola natureza das cuestións que se van debater.
d) Supervisa-las operacións da fundación, e presentarlle ó padroado os informes que considere oportunos.
e) Exercer, en caso de urxencia, toda clase de accións, excepcións e recursos xudiciais e administrativos en defensa dos dereitos e intereses da
fundación, e informar disto na primeira sesión que realice o padroado.
f) Calquera outra función que lle sexa validamente encomendada ou delegada polo padroado.
Artigo 14º.-Vicepresidente.
Son funcións do vicepresidente:
a) Substituí-lo presidente e exerce-las súas funcións en caso de vacante, ausencia ou enfermidade.
b) Aquelas que por escrito lle sexan delegadas polo presidente. A delegación das funcións do Art. 13º f requirirá a previa autorización do padroado.
Sección 2ª
O director
Artigo 15º.-O director.
1. O padroado nomeará un director, que será o superior órgano unipersoal de xestión da fundación.
2. A fundación formalizará co director un contrato laboral adecuado ó seu labor funcional. En ningún caso a duración do contrato poderá exceder de 4 anos, prorrogables por acordo das partes e consonte as disposicións aplicables na materia.
Artigo 16º.-Funcións do director.
Corresponderanlle ó director as seguintes funcións:
a) Executar e facer cumpri-los acordos do padroado e as instruccións do presidente impartidas no marco das súas atribucións.
b) Exercer, por delegación do presidente, a representación da fundación, sen prexuízo da representación que lle corresponde ó vicepresidente nos supostos de ausencia do presidente.
c) Propoñer e executa-las estratexias e políticas de actuación da fundación.
d) Dirixir, xestionar e inspeccionar, conforme as directrices do padroado, a organización e actividades da fundación que conduzan á consecución e mantemento dun alto nivel na práctica asistencial e demais fins da fundación.
e) Establecer, aprobar e facer cumpri-las normas de funcionamento interno da fundación, globais e en cada unha das súas unidades organizativas.
f) Elaborar e propoñerlle ó padroado o orzamento anual de gastos e ingresos e, se é o caso, as modificacións.
g) Administra-lo patrimonio segundo as leis e as atribucións conferidas polo padroado.
h) Ordena-los pagamentos e a xestión de tesourería de acordo cos criterios aprobados polo padroado.
i) Dentro dos límites establecidos polo padroado, a adquisición de bens e servicios, así como a contratación de obras.
j) Propoñerlle ó padroado o nomeamento e cesamento dos cargos directivos.
k) Desenvolve-la política de persoal deseñada polo padroado e, para tal fin, selecciona-lo persoal, con
certar ou rescindir relacións laborais, acordar sancións e executa-los acordos do padroado sobre o réxime retributivo.
l) Informar regularmente ó padroado dos resultados de xestión, clínicos, operativos e financeiros e, especialmente, prepara-la memoria do exercicio e o balance da situación.
m) Exercer en caso de urxencia, por delegación do presidente, as accións, excepcións, recursos e reclamacións xudiciais e administrativas en defensa dos dereitos e intereses da fundación, e informa-lo padroado na primeira sesión que se realice.
n) Calquera outra función que lle delegue o padroado.
Capítulo III
Réxime patrimonial, financeiro e contable
Artigo 17º.-O patrimonio.
1. O patrimonio da fundación poderá estar constituído por bens e dereitos de calquera clase. A súa adquisición, administración e disposición correspóndelles ós órganos da fundación de acordo con estes estatutos.
2. Poderán adscribirse á fundación bens e dereitos sen que isto implique a transmisión do dominio. Esta clase de bens e dereitos deberán figurar no balance da entidade polo seu valor de cesión e debidamente separados daqueles que fosen adquiridos ou se adquiran no exercicio da actividade da fundación, e, polo tanto, deban estar incorporados ó seu patrimonio.
As melloras, reparacións, conservación e mantemento destes bens serán por conta da fundación.
A fundación non poderá allear nin dar de baixa ningún elemento, ben ou equipo que figure en réxime de cesión sen obter, previamente, a autorización dos órganos competentes para iso.
3. O patrimonio da fundación quedará reflectido no inventario que ha de revisar e aprobar anualmente o padroado. Os bens que sexan susceptibles de inscrición, inscribiranse no Rexistro da Propiedade. Os fondos públicos e valores mobiliarios deberán depositarse ó seu nome nos establecementos financeiros ou Caixa Xeral de Depósitos.
4. Os bens que integran o patrimonio fundacional, sen prexuízo dos actos necesarios para a súa xestión e administración, quedan vinculados exclusivamente ó cumprimento directo ou indirecto dos fins fundacionais.
Artigo 18º.-Réxime e recursos económicos.
1. Os recursos económicos da fundación compóñense de:
a) A dotación inicial.
b) Os ingresos procedentes da facturación dos seus servicios.
c) Os derivados de contratos, concertos e convenios con persoas físicas ou xurídicas, ou entidades públicas ou privadas de calquera tipo.
d) Os ingresos procedentes das sociedades filiais ou empresas nas que participe.
e) Os rendementos do seu patrimonio.
f) Subvencións, axudas, donativos, ou legados e herdanzas aceptados.
g) Os créditos e préstamos que lle sexan concedidos.
h) Calquera outro, no marco legal aplicable.
2. O proxecto de orzamento anual de ingresos e gastos seralle presentado ó padroado antes do 1 de xuño, conforme a estructura e contido sinalado no artigo 21 e seguintes da Lei 11/1991, do 8 de novembro, e no capítulo V e seguintes do Decreto 248/1992, do 18 de xuño, ou pola normativa que as substitúa en cada momento.
3. O referido proxecto de orzamento será aprobado polo padroado antes do 20 de xuño de cada ano, previo ó exercicio económico, e ha de remitírselle, a través da Consellería de Sanidade e Servicios Sociais, á Consellería de Economía e Facenda antes do 1 de xullo para a elaboración do anteproxecto da Lei de presupostos xerais da Comunidade Autónoma. En calquera caso, a antedita aprobación, no relativo ás achegas que se vaian percibir con cargo ós orzamentos xerais da Comunidade Autónoma, considerarase condicionada ás resultantes de tramitación e definitiva aprobación destes.
4. Sen prexuízo do previsto nos parágrafos anteriores, respecto do réxime financeiro e orzamentario haberá que aterse ó que prevexa a Lei 11/1992, do 7 de outubro, de réxime financeiro e presupostario de Galicia, para as sociedades públicas autonómicas ás que se refire o artigo 12º 1.a) da dita lei.
5. A fundación só poderá concertar operacións de crédito por necesidades de tesourería por un período de amortización de capital e xuro inferior a un ano, e sempre que se destine o seu importe ós fins da fundación, sen supera-lo límite máximo que para cada exercicio se establece na Lei de presupostos xerais da Comunidade Autónoma.
6. Na contratación, a fundación ha de someterse ás normas de dereito privado. En calquera caso, a adquisición de bens e servicios e a execución de obras someterase ós principios de publicidade e libre concorrencia.
Artigo 19º.-Réxime contable e control financeiro.
1. Na xestión e rexistro de actividades económicas e patrimoniais seralle aplicable o Plan Xeral de Contabilidade Pública.
2. Verbo do control financeiro permanente da fundación, haberá que aterse ó disposto na Lei de réxime financeiro e presupostario de Galicia.
Capítulo IV
Réxime de persoal
Artigo 20º.-Réxime de persoal.
1. O réxime xurídico do persoal da fundación será de carácter laboral, coas garantías que establece para
este efecto o Estatuto dos traballadores e demais normas laborais.
2. A fundación deberá aplicarlles, en calquera caso, ós sistemas de selección de persoal ó seu servicio os principios de igualdade, mérito, capacidade e publicidade.
3. Tamén, e co obxecto de garanti-la adecuada coordinación e optimización dos recursos sanitarios públicos existentes na mesma área de saúde, poderán desempeña-lo seu traballo na fundación os facultativos especialistas de área procedentes do complexo hospitalario de referencia, na forma que estableza a súa xerencia en coordinación coa dirección da fundación.
Capítulo V
Extinción
Artigo 21º.-Extinción da fundación.
1. A disolución da fundación realizarase por acordo dos membros do padroado ou por imposibilidade legal ou material de cumpri-los seus obxectivos. No caso de acordo de disolución, este requirirá maioría reforzada (2/3 do número legal dos membros) e a ratificación do protectorado.
Así mesmo, a fundación extinguirase nos outros supostos legalmente previstos.
2. O acordo de disolución determinará a forma en que se procederá á liquidación dos bens pertencentes á fundación, que en todo caso pasarán a integrarse no patrimonio da Xunta de Galicia, adscrito ó Sergas.
O Consello da Xunta de Galicia designará unha comisión liquidadora, constituída por 3 peritos de recoñecida profesionalidade, non vinculados á fundación nos 5 anos anteriores ó seu nomeamento, que lle elevarán ó consello unha proposta sobre o procedemento para a formalización da disolución.
ANEXO II
Estatutos da fundación pública
Hospital da Barbanza
Ribeira-A Coruña
Capítulo I
Disposicións xerais
Artigo 1º.-Denominación, natureza, nacionalidade, ámbito e domicilio.
1. A fundación pública Hospital da Barbanza (en adiante, a fundación), de competencia autonómica, é unha entidade sen ánimo de lucro, con personalidade xurídica propia, que ten afectado de xeito duradeiro o seu patrimonio á realización dos fins de interese xeral que se detallan no artigo 6º destes estatutos.
2. O ámbito territorial no que desenvolve principalmente as súas actividades limítase á súa zona de influencia dentro da Comunidade de Galicia, excepto no que se refire á súa actividade docente
e investigadora nos eidos da sanidade e a saúde pública, que poderá alcanzar a toda España.
3. O domicilio da fundación radica no Hospital da Barbanza, concello de Ribeira, provincia da Coruña.
O domicilio poderá ser trasladado mediante acordo do padroado da fundación, de conformidade coas disposicións que resulten aplicables.
A fundación poderá establecer delegacións ou centros naqueles lugares nos que desenvolva as súas funcións.
Artigo 2º.-Duración.
A fundación constitúese por tempo indefinido, e comezará as súas actividades unha vez que quedase inserida no Rexistro de Fundacións, sen prexuízo do disposto no artigo 11 da Lei 30/1994, do 24 de novembro, e 9 da Lei do Parlamento de Galicia 7/1983, do 22 de xuño.
Artigo 3º.-Réxime normativo.
1. A fundación rexerase polos presentes estatutos, polos regulamentos que regulen a súa organización, funcionamento e ordenación das diferentes actividades, así como polas disposicións legais que lle sexan aplicables; en concreto, pola Lei do Parlamento de Galicia 7/1983, do 22 de xuño, reformada parcialmente pola Lei 11/1991, do 8 de novembro, de réxime das fundacións de interese galego, e polo Decreto 248/1992, do 18 de xuño, polo que se aproba o Regulamento de organización e funcionamento do protectorado das fundacións de interese galego, ou, se é o caso, as disposicións que as substitúan.
2. Así mesmo, tamén se rexerá polas disposicións que lle sexan aplicables da Lei 30/1994, do 24 de novembro, sobre fundacións e de incentivos fiscais á participación privada en actividades de interese xeral; ó Real decreto 316/1996, do 23 de febreiro, polo que se aproba o Regulamento de fundacións de competencia estatal ou disposicións que as substitúan, e polo resto das disposicións legais de dereito, civil, mercantil, laboral ou administrativo que sexan aplicables.
Artigo 4º.-Personalidade e capacidade xurídica.
1. Para o cumprimento dos seus fins e en defensa dos intereses e dereitos, a fundación terá plena capacidade xurídica e de obrar. En consecuencia, con carácter enunciativo e non limitativo, poderá adquirir, posuír, reivindicar, permutar, gravar e allear toda clase de bens; realizar contratos, obrigarse, promover, seguir, opoñerse e desistir dos procedementos que fosen oportunos; exercita-las accións, excepcións e recursos que segundo a lei lle correspondan ante toda clase de tribunais, organismos, corporacións, autoridades competentes e entidades, tanto de dereito público como de dereito privado e, en xeral, tódolos actos necesarios para conseguir, conforme a lexislación aplicable a cada suposto, os obxectivos establecidos nestes estatutos.
2. A fundación adquirirá personalidade xurídica desde a inscrición da escritura pública de consti
tución no rexistro correspondente, sen prexuízo da validez das actuacións imprescindibles realizadas durante a súa formación, que se entenderán asumidas automaticamente por esta unha vez inscrita.
Artigo 5º.-Obxecto.
O obxecto da fundación é a realización de actividades de promoción, prestación e xestión directa ou indirecta de recursos e servicios sanitarios, a docencia e investigación de ciencias da saúde, e a promoción da saúde individual e colectiva da comunidade en calquera das súas vertentes, así como a realización doutras actividades que poden colaborar á consecución do obxectivo fundacional.
Tódalas actividades que constitúen o obxecto fundacional desenvolveranse con suxeición ós criterios de planificación e coordinación e ás directrices de carácter xeral emanadas da Consellería de Sanidade e do Servicio Galego de Saúde no ámbito das súas respectivas competencias.
A coordinación concreta do desenvolvemento da súa actividade realizarase a través do complexo hospitalario de referencia da área sanitaria onde se encontre a súa área de influencia.
Artigo 6º.-Finalidade.
1. Os fins da fundación serán sempre de interese xeral:
a) A prestación de servicios sanitarios, a promoción da saúde e a prevención das enfermidades, en concordancia cos criterios de atención primaria e especializada.
b) As prestacións de servicios sociosanitarios en concordancia cos criterios da asistencia sociosanitaria.
c) A docencia relacionada coas ciencias da saúde, así como as actividades de investigación, estudio e divulgación sanitaria; poderá establecer convenios coa universidade e demais institucións competentes nesta materia.
d) A participación en programas de protección da saúde, prevención da enfermidade, asistencia sanitaria e sociosanitaria.
e) A formación e actualización dos coñecementos do persoal da fundación.
f) Promociona-lo desenvolvemento dos recursos sanitarios a través de accións e programas propios ou con entidades concertadas.
g) Calquera outro relacionado coas finalidades citadas que acorde o padroado.
2. O obxecto fundacional poderá realizarse de maneira directa ou a través de contratos, concertos e convenios de colaboración con terceiras persoas.
3. A fundación, en cumprimento dos seus fins, estará obrigada a dar publicidade suficiente dos seus obxectivos e actividades.
Artigo 7º.-Dos beneficiarios.
Terán a condición de beneficiarios todas aquelas persoas que teñan dereito á asistencia sanitaria gra
tuíta dentro do sistema nacional de saúde. A súa especificación, así como o alcance das prestacións sanitarias, serán determinados pola normativa vixente ou concerto entre o Servicio Galego de Saúde e a fundación.
A asistencia sanitaria ás persoas que non teñan a condición de beneficiarios efectuarase a cambio dunha contraprestación económica que sufrague o custo do servicio, conforme o que se determine.
Artigo 8º.-Protectorado.
1. A Xunta de Galicia asumirá a función de protectorado. As facultades deste serán exercidas pola Consellería de Sanidade e Servicios Sociais, sen prexuízo das competencias da Consellería da Presidencia no relativo ó Rexistro das Fundacións de Interese Galego.
2. O protectorado, en exercicio da función tuitiva que lle corresponde sobre a fundación, exercerá as facultades que lle atribúe a lexislación vixente na materia.
Capítulo II
Órganos da fundación
Artigo 9º.-Órganos da fundación.
a) Órgano de goberno: a fundación estará rexida polo seu padroado, órgano de goberno, integrado polo presidente, vicepresidente, os vocais e o secretario.
b) Órganos de xestión: serán o director e os demais cargos directivos de primeiro nivel da fundación.
Sección 1ª
O padroado
Artigo 10º.-Composición.
1. O padroado é o órgano de goberno superior da fundación que asume a súa dirección e control.
2. O padroado comporase dos seguintes membros:
a) Patróns natos: ocupan a praza en virtude do seu cargo e perderán a súa condición ó cesaren naquel. Son os seguintes:
1) Presidente: o director-xerente xeral do Complexo Hospitalario Universitario de Santiago de Compostela
2) Vocais natos:
-O director médico do Complexo Hospitalario Universitario de Santiago de Compostela.
-O director de xestión (ou director operativo) do Complexo Hospitalario Universitario de Santiago de Compostela.
-O xerente da área de atención primaria.
-O director da fundación.
b) Patróns electivos: son designados por períodos de dous anos, e cesarán ó concluíren o seu mandato se este non é prorrogado. Son os seguintes:
-Tres persoas designadas polo conselleiro de Sanidade e Servicios Sociais.
-Tres persoas designadas polo presidente do Servicio Galego de Saúde.
b) Vicepresidente: será un membro do padroado elixido de entre eles.
c) Secretario: con voz pero sen voto, que será designado polo padroado entre o persoal que lles preste servicios ó hospital, á Consellería de Sanidade e Servicios Sociais ou ó Servicio Galego de Saúde e sexa licenciado en dereito.
O secretario realizará a convocatoria das sesións ordinarias e extraordinarias de orde do presidente.
Así mesmo, levantará acta das sesións do padroado e autorizaraas co visto e prace do presidente. As certificacións de acordos do padroado serán expedidas con estas mesmas sinaturas.
3. O conselleiro de Sanidade e Servicios Sociais poderá nomear ata un máximo de tres persoas máis, que poderán asistir ás reunións do padroado e formarán parte do mesmo en calidade de vocais-asesores con dereito a voz e sen voto.
4. Os membros natos do padroado poderán designar un representante que actúe no seu nome.
Artigo 11º.-Funcións do padroado.
Con estricta suxeición á normativa vixente, ós criterios de planificación, coordinación e ás directrices de carácter xeral da Consellería de Sanidade e do Servicio Galego de Saúde, serán funcións do padroado as seguintes:
a) Determina-los criterios de actuación da fundación dentro do marco fixado polos estatutos.
b) Adopta-las medidas e disposicións convenientes que garantan o mellor cumprimento dos fins establecidos.
c) Aprobación dos plans xerais, económicos, financeiros, operativos, de obras e investimento e a súa periodificación anual, que deben reflectirse nos orzamentos anuais que tamén ha de aprobar.
d) Aprobar periodicamente os plans asistenciais, docentes e de investigación, e os seus resultados.
e) Aproba-lo inventario-balance anual, a liquidación do orzamento e da conta de resultados consecuencia da xestión asistencial e económica da entidade no período anterior.
f) Nomea-lo director e fixa-las relacións contractuais. Por proposta do director, nomea-los cargos directivos e fixa-las súas atribucións.
g) Autoriza-la política de persoal e réxime retributivo dentro dos límites legais e, en particular, a aprobación do cadro de persoal fixando os criterios da súa selección.
h) Adopta-los acordos de disposición e gravame sobre os bens mobles e inmobles que constitúen o patrimonio da fundación.
i) Autoriza-los contratos de obras.
j) Aproba-los contratos de servicios e subministracións da fundación. Esta función poderá ser delegada no director ata o límite fixado polo padroado.
k) Aproba-la memoria anual da fundación.
l) Aproba-los acordos e/ou convenios que considere de interese para a mellor consecución dos seus fins.
m) Adopta-lo logotipo, selo ou selos como imaxe representativa da fundación, e autoriza-lo seu uso na forma que considere oportuno.
n) Aproba-los criterios de facturación e de ordenamento de pagamentos propostos polo director.
ñ) Acorda-lo exercicio das accións e excepcións que considere oportunas, así como os recursos e reclamacións xudiciais e administrativos, en defensa dos dereitos e intereses da fundación.
o) Aceptar doazóns cando comporten algunha condición ou modalidade onerosa, así como legados e herdanzas a beneficio de inventario; non obstante, para repudialos precísase a autorización expresa do protectorado.
p) Calquera outra función non asignada expresamente a outro órgano.
q) Con suxeición á normativa vixente, o padroado poderá conferir apoderamentos ou delega-las súas funcións no director, comisións ou comités que se constitúan e cargos directivos da fundación, así como encomendarlles a entidades aspectos concretos da xestión.
Artigo 12º.-Funcionamento, convocatoria e acordos.
1. Periodicidade das sesións:
O padroado reunirase en sesión ordinaria polo menos dúas veces ó ano, nas cales terán que aprobarse, respectivamente, os orzamentos e as contas anuais da fundación.
O presidente poderá convoca-lo padroado a reunións extraordinarias cando o considere oportuno e, en calquera caso, sempre que así o soliciten por escrito polo menos a metade máis un dos patróns nomeados. A solicitude dos patróns terá que especifica-los asuntos que deberán ser incluídos na orde do día. A devandita reunión ha de realizarse dentro dos quince días desde que o presidente reciba a solicitude escrita de convocatoria.
2. Convocatoria:
Para a válida constitución das sesións requírese a convocatoria por escrito dirixida a cada vocal na que se expresará a orde do día, lugar e hora da sesión, con cinco días de antelación. En caso de sesión extraordinaria, a convocatoria poderá realizarse con vintecatro horas de antelación por un medio que permita deixar constancia. Así mesmo, considerarase constituído o padroado en sesión extraordinaria cando ó estar presentes a totalidade dos seus membros así o acorden. En tal caso, o padroado quedará validamente constituído para trata-los temas que unanimemente decidisen incluír na orde do día os membros con dereito a voto.
3. Acordos:
Para que quede validamente constituído o padroado requírese a concorrencia, presentes ou representados por outros membros do padroado, da metade máis un dos membros.
Os acordos, se a lei non esixe un quórum especial, adoptaranse por maioría absoluta e, no caso de empate, decidirá o voto de calidade do presidente.
Non serán válidos os acordos que non consten na orde do día, agás que unanimemente todo o padroado lle engadise algún punto que ampare a adopción do acordo.
Artigo 13º.-Presidente.
Correspóndenlle ó presidente do padroado as seguintes funcións:
a) Exerce-la representación da fundación e do seu padroado.
b) Convocar, presidir, suspender e levanta-las sesións, arbitra-las deliberacións do padroado e desface-los empates co seu voto de calidade.
c) Autoriza-la asistencia doutras persoas ás reunións do padroado, en calidade de acompañantes dos membros, se a súa presencia se considera conveniente pola natureza das cuestións que se van debater.
d) Supervisa-las operacións da fundación, e presentarlle ó padroado os informes que considere oportunos.
e) Exercer, en caso de urxencia, toda clase de accións, excepcións e recursos xudiciais e administrativos en defensa dos dereitos e intereses da fundación, e informar disto na primeira sesión que realice o padroado.
f) Calquera outra función que lle sexa validamente encomendada ou delegada polo padroado.
Artigo 14º.-Vicepresidente.
Son funcións do vicepresidente:
a) Substituí-lo presidente e exerce-las súas funcións en caso de vacante, ausencia ou enfermidade.
b) Aquelas que por escrito lle sexan delegadas polo presidente. A delegación das funcións do artigo 13º f requirirá a previa autorización do padroado.
Sección 2ª
O director
Artigo 15º.-O director.
1. O padroado nomeará un director, que será o superior órgano unipersoal de xestión da fundación.
2. A fundación formalizará co director un contrato laboral adecuado ó seu labor funcional. En ningún caso a duración do contrato poderá exceder de 4 anos, prorrogables por acordo das partes e consonte as disposicións aplicables na materia.
Artigo 16º.-Funcións do director.
Corresponderanlle ó director as seguintes funcións:
a) Executar e facer cumpri-los acordos do padroado e as instruccións do presidente impartidas no marco das súas atribucións.
b) Exercer, por delegación do presidente, a representación da fundación, sen prexuízo da representación que lle corresponde ó vicepresidente nos supostos de ausencia do presidente.
c) Propoñer e executa-las estratexias e políticas de actuación da fundación.
d) Dirixir, xestionar e inspeccionar, conforme ás directrices do padroado, a organización e actividades da fundación que conduzan á consecución e mantemento dun alto nivel na práctica asistencial e demais fins da fundación.
e) Establecer, aprobar e facer cumpri-las normas de funcionamento interno da fundación, globais e en cada unha das súas unidades organizativas.
f) Elaborar e propoñerlle ó padroado o orzamento anual de gastos e ingresos e, se é o caso, as modificacións.
g) Administra-lo patrimonio segundo as leis e as atribucións conferidas polo padroado.
h) Ordena-los pagamentos e a xestión de tesourería de acordo cos criterios aprobados polo padroado.
i) Dentro dos límites establecidos polo padroado, a adquisición de bens e servicios, así como a contratación de obras.
j) Propoñerlle ó padroado o nomeamento e cesamento dos cargos directivos.
k) Desenvolve-la política de persoal deseñada polo padroado e, para tal fin, selecciona-lo persoal, concertar ou rescindir relacións laborais, acordar sancións e executa-los acordos do padroado sobre o réxime retributivo.
l) Informar regularmente ó padroado dos resultados de xestión, clínicos, operativos e financeiros e, especialmente, prepara-la memoria do exercicio e o balance da situación.
m) Exercer en caso de urxencia, por delegación do presidente, as accións, excepcións, recursos e reclamacións xudiciais e administrativas en defensa dos dereitos e intereses da fundación, e informa-lo padroado na primeira sesión que se realice.
n) Calquera outra función que lle delegue o padroado.
Capítulo III
Réxime patrimonial, financeiro e contable
Artigo 17º.-O patrimonio.
1. O patrimonio da fundación poderá estar constituído por bens e dereitos de calquera clase. A súa adquisición, administración e disposición correspóndelles ós órganos da fundación de acordo con estes estatutos.
2. Poderán adscribirse á fundación bens e dereitos sen que isto implique a transmisión do dominio. Esta clase de bens e dereitos deberán figurar no balance da entidade polo seu valor de cesión e debidamente separados daqueles que fosen adquiridos ou se adquiran no exercicio da actividade da fundación, e, polo tanto, deban estar incorporados ó seu patrimonio.
a) As melloras, reparacións, conservación e mantemento destes bens serán por conta da fundación.
b) A fundación non poderá allear nin dar de baixa ningún elemento, ben ou equipo que figure en réxime de cesión sen obter, previamente, a autorización dos órganos competentes para iso.
3. O patrimonio da fundación quedará reflectido no inventario que ha de revisar e aprobar anualmente o padroado. Os bens que sexan susceptibles de inscrición, inscribiranse no Rexistro da Propiedade. Os fondos públicos e valores mobiliarios deberán depositarse ó seu nome nos establecementos financeiros ou Caixa Xeral de Depósitos.
4. Os bens que integran o patrimonio fundacional, sen prexuízo dos actos necesarios para a súa xestión e administración, quedan vinculados exclusivamente ó cumprimento directo ou indirecto dos fins fundacionais.
Artigo 18º.-Réxime e recursos económicos.
1. Os recursos económicos da fundación compóñense de:
a) A dotación inicial.
b) Os ingresos procedentes da facturación dos seus servicios.
c) Os derivados de contratos, concertos e convenios con persoas físicas ou xurídicas, ou entidades públicas ou privadas de calquera tipo.
d) Os ingresos procedentes das sociedades filiais ou empresas nas que participe.
e) Os rendementos do seu patrimonio.
f) Subvencións, axudas, donativos, ou legados e herdanzas aceptados.
g) Os créditos e préstamos que lle sexan concedidos.
h) Calquera outro, no marco legal aplicable.
2. O proxecto de orzamento anual de ingresos e gastos seralle presentado ó padroado antes do 1 de xuño, conforme a estructura e contido sinalado no artigo 21 e seguintes da Lei 11/1991, do 8 de novembro, e no capítulo V e seguintes do Decreto 248/1992, do 18 de xuño, ou pola normativa que as substitúa en cada momento.
3. O referido proxecto de orzamento será aprobado polo padroado antes do 20 de xuño de cada ano, previo ó exercicio económico, e ha de remitírselle, a través da Consellería de Sanidade e Servicios Sociais, á Consellería de Economía e Facenda antes do 1 de xullo para a elaboración do anteproxecto da Lei de presupostos xerais da Comunidade Autó
noma. En calquera caso, a antedita aprobación, no relativo ás achegas que se vaian percibir con cargo ós orzamentos xerais da Comunidade Autónoma, considerarase condicionada ás resultantes de tramitación e definitiva aprobación destes.
4. Sen prexuízo do previsto nos parágrafos anteriores, respecto do réxime financeiro e orzamentario haberá que aterse ó que prevexa a Lei 11/1992, do 7 de outubro, de réxime financeiro e presupostario de Galicia, para as sociedades públicas autonómicas ás que se refire o artigo 12.1.a) da dita lei.
5. A fundación só poderá concertar operacións de crédito por necesidades de tesourería por un período de amortización de capital e xuro inferior a un ano, e sempre que se destine o seu importe ós fins da fundación, sen supera-lo límite máximo que para cada exercicio se establece na Lei de presupostos xerais da Comunidade Autónoma.
6. Na contratación, a fundación ha de someterse ás normas de dereito privado. En calquera caso, a adquisición de bens e servicios e a execución de obras someterase ós principios de publicidade e libre concorrencia.
Artigo 19º.-Réxime contable e control financeiro.
1. Na xestión e rexistro de actividades económicas e patrimoniais seralle aplicable o Plan Xeral de Contabilidade Pública.
2. Verbo do control financeiro permanente da fundación, haberá que aterse ó disposto na Lei de réxime financeiro e presupostario de Galicia.
Capítulo IV
Réxime de persoal
Artigo 20º.-Réxime de persoal.
1. O réxime xurídico do persoal da fundación será de carácter laboral, coas garantías que establece para este efecto o Estatuto dos traballadores e demais normas laborais.
2. A fundación deberá aplicarlles, en calquera caso, ós sistemas de selección de persoal ó seu servicio os principios de igualdade, mérito, capacidade e publicidade.
3. Tamén, e co obxecto de garanti-la adecuada coordinación e optimización dos recursos sanitarios públicos existentes na mesma área de saúde, poderán desempeña-lo seu traballo na fundación os facultativos especialistas de área procedentes do complexo hospitalario de referencia, na forma que estableza a súa xerencia en coordinación coa dirección da fundación.
Capítulo V
Extinción
Artigo 21º.-Extinción da fundación.
1. A disolución da fundación realizarase por acordo dos membros do padroado ou por imposibilidade legal ou material de cumpri-los seus obxectivos. No caso de acordo de disolución, este requirirá maioría reforzada (2/3 do número legal dos membros) e a ratificación do protectorado.
Así mesmo, a fundación extinguirase nos outros supostos legalmente previstos.
2. O acordo de disolución determinará a forma en que se procederá á liquidación dos bens pertencentes á fundación, que en todo caso pasarán a integrarse no patrimonio da Xunta de Galicia, adscrito ó Sergas.
O Consello da Xunta de Galicia designará unha comisión liquidadora, constituída por 3 peritos de recoñecida profesionalidade, non vinculados á fundación nos 5 anos anteriores ó seu nomeamento, que lle elevarán ó Consello unha proposta sobre o procedemento para a formalización da disolución.
6245